Absa gekap oor ‘rassistiese’ kriteriaArgieffoto AfriForum se regspan het ’n skrywe aan Absa gerig waarin hulle ’n verduideliking van dié bank oor sy toepassing van rassekriteria in die toestaan van sakefinansiering eis. Die burgerregteorganisasie sê hy het verskeie klagtes van lede van die publiek ontvang oor die bank se kwalifiserende kriteria vir sakelenings aan klein en medium ondernemings. Absa vereis onder meer dat ondernemings wat aansoek doen om ’n lening minstens 51% in swart besit moet wees. Die lenings bied toegang tot bedrae van R50 000 tot R1,5 miljoen vir nuwe en bestaande ondernemings met ’n minimum van 51% swart eienaarskap in alle sektore behalwe landbou. ‘n Skermskoot van Absa se rassekriteria in die toestaan van sakefinansiering. “Dit maak ’n mens siek om te sien hoe genormaliseer diskriminasie teen rasseminderheidsgroepe in Suid-Afrika geword het,” sê Ernst van Zyl, veldtogbeampte vir strategie en inhoud by AfriForum. “Rassediskriminasie is in beginsel verkeerd, en die dubbele standaarde wat die ANC en sy bondgenote toepas, is afskuwelik en onaanvaarbaar.” AfriForum versoek nou dat Absa skriftelik antwoorde verskaf oor waarom hy 51% swart eienaarskap vereis om suksesvol vir ’n sakelening te kan aansoek doen. “Is dit ’n statutêre en/of regulatoriese vereiste, of is dit Absa se interne beleid om slegs sakefinansiering te verskaf aan maatskappye wat 51% in swart besit is?” wil die organisasie weet. “Hoe regverdig Absa sy beleid met inagneming van die algemene reël dat ondernemings met ’n jaarlikse omset van minder as R10 miljoen as vrygestelde mikro-ondernemings (EMEs) kwalifiseer wat nie ’n volledige SEB-verifikasie hoef te slaag om ’n SEB-vlak te behaal nie? Absa sal ook moet verduidelik hoe hy die “uitsluiting” regverdig in die lig daarvan dat die Suid-Afrikaanse Grondwet nierassigheid en gelykheid voorstaan. “Bied Absa enige ander opsies vir ondernemings wat nie 51% in swart besit is nie? “Beleidstellings en praktyke wat rasseklassifikasie vereis, verleng en hou die rasseklassifikasiestelsel wat deur die apartheidsregime gebruik is in stand. “Dit pas in werklikheid die Bevolkingsregistrasiewet van 1950 toe lank nadat dit in 1991 herroep is,” sê Van Zyl. Pitch your business idea and stand to win a share of R350k at the Absa Small Enterprise Development Competition. To enter, email: [email protected] SMEs must be at least 51% black owned #ICanWithAbsa pic.twitter.com/8ni71q2vvr — Absa South Africa (@AbsaSouthAfrica) May 30, 2022